Erlend Rian

Erlend Rian (1941–2020) var en norsk politiker og pressemann. Han var ordfører i Tromsø fra 1980 til 1995 og representerte Høyre.

 Biografi 
Han vokste opp i Rudsbygd i daværende Fåberg kommune. Begge foreldrene, Håkon og Anna Rian, var lærere ved Buvollen skole. Han hadde brødrene Håvard og Øystein Rian, som begge ble akademikere.Dødsannonse for Håkon Rian i Gudbrandsdølen, 30. desember 1954, og minneord om universitetslektor Håvard Rian i Lillehammer Tilskuer, 20. mai 1970.

Erlend Rian var cand.mag. fra Universitetet i Oslo med statsvitenskap, historie og pedagogikk i fagkretsen. Mens han studerte, var han formann i Den Konservative Studenterforening.

I 1970 ble Rian ansatt som fylkessekretær i Troms Høyre og flyttet til Tromsø. I 1971 ble han ansatt som generalsekretær i Unge Høyre, men tiltrådte ikke. I 1974 ble han ansvarlig redaktør og disponent i Bladet Tromsø.

Høyre hadde store valgfremganger i Tromsø i 1970-årene, og etter kommunevalget i 1979 ble Rian valgt til ordfører. Han nøt stor personlig popularitet, ofte omtalt som «borgermesteren», og brukte ofte dette til å opptre uavhengig av partiet. Han var Høyres 2. viseformann fra 1986 til 1988. Rian frabad seg renominasjon som ordførerkandidat foran kommunevalget i 1995.

I 1991 ble han kåret til «Årets tromsøværing» av leserne til Bladet Tromsø. 

Etter at han gikk av som ordfører, var Rian administrerende direktør i Destinasjon Tromsø fra 1996 til 2003 og daglig leder i Tromsø 2014 og Tromsø 2018. Han var styreleder i Luftfartsverket fra 1997 til 2002.Erlend Rian i Forvaltningsdatabasen, Sikt – Kunnskapssektorens tjenesteleverandør, besøkt 28. august 2025.

Rian representerte, sammen med slike som Arne Rettedal og Erling Norvik, en sosialliberal og pragmatisk tradisjon innen Høyre, vurderte Bjørgulv Braanen i Klassekampen. Rian meldte seg ut av Høyre i 2005, men vendte senere tilbake. Han ble valgt inn i Tromsø kommunestyre for perioden 2011–2015.

 Referanser 

 Eksterne lenker 


Kategori:Ordførere i Tromsø
Kategori:Høyre-ordførere i Troms
Kategori:Norske redaktører
Kategori:Alumni fra Universitetet i Oslo
Kategori:Personer fra Lillehammer kommune